CELEX: 32021D1137
Language: et
Date: 2021-06-30 00:00:00
Title: Komisjoni rakendusotsus (EL) 2021/1137, 30. juuni 2021, taotluse kohta registreerida Euroopa kodanikualgatus „Euroopa ökopunktide süsteem“ kooskõlas Euroopa Parlamendi ja nõukogu määrusega (EL) 2019/788 (teatavaks tehtud numbri C(2021) 4951 all) (Ainult ingliskeelne tekst on autentne)

12.7.2021   
               
               
                  ET
               
               
                  Euroopa Liidu Teataja
               
               
                  L 246/4
               
            
         KOMISJONI RAKENDUSOTSUS (EL) 2021/1137,
         30. juuni 2021,
         taotluse kohta registreerida Euroopa kodanikualgatus „Euroopa ökopunktide süsteem“ kooskõlas Euroopa Parlamendi ja nõukogu määrusega (EL) 2019/788
         
            
               (teatavaks tehtud numbri C(2021) 4951 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/788 Euroopa kodanikualgatuse kohta, (1) eriti selle artikli 6 lõikeid 2 ja 3,
         ning arvestades järgmist:
         
                     (1)
                  
                  
                     13. mail 2021 esitati komisjonile taotlus registreerida Euroopa kodanikualgatus nimega „Euroopa ökopunktide süsteem“.
                  
               
                     (2)
                  
                  
                     Algatuse eesmärgid on määratletud järgmiselt: „Me oleme kodanikuliikumine, mida juhivad noored kogu Euroopast, kes tahavad võtta konkreetseid meetmeid meie keskkonna heaks! Pidades silmas Euroopa rohelise kokkuleppe ja Pariisi kokkuleppe ambitsioone, kutsume Euroopa Komisjoni üles kehtestama usaldusväärset Euroopa ökopunktide süsteemi. See koosneb märgisest, mis annab Euroopa tarbijatele läbipaistvat teavet Euroopa Liidu turul toodetavate või müüdavate toodete keskkonnamõju kohta. Kohustuslik ja selgelt nähtav märge pakendil annaks lihtsat ja usaldusväärset teavet toote keskkonnamõju kohta vastavalt valitud tähele („A“ = väga keskkonnasõbralik, „F“ – keskkonnale väga kahjulik).“
                  
               
                     (3)
                  
                  
                     Algatusel on järgmised konkreetsed eesmärgid: „[1] võimaldada Euroopa tarbijatel teha selgel ja usaldusväärsel märgistusel põhinevaid teadlikke valikuid, milles võetakse arvesse pakutavate toodete keskkonnamõju; [2] julgustada kutsetöötajaid vähendama oma toodete keskkonnamõju, juhtides samal ajal tähelepanu toodetele, mis on juba keskkonnasõbralikud; [3] pakkuda kogu Euroopa territooriumil ühtset märgist, mis põhineb standardsetel arvutusel, et vältida segadust tarbijatele, kellel tuleb toime tulla keskkonnamärgiste arvu pideva suurenemisega.“
                  
               
                     (4)
                  
                  
                     Lisas on esitatud täiendavad üksikasjad algatuse teema, eesmärkide ja tausta kohta. Korraldajad tervitasid asjaolu, et liit juba võtab ennetavaid meetmeid kliimamuutuste vastu võitlemiseks. Nad väidavad, et tarbijad nõuavad üha enam selget ja läbipaistvat teavet toodete kohta, mida nad ostavad. Nad viitavad muude sarnaste algatuste ja märgiste edule, mis näitavad toiduainete toiteväärtust või annavad teavet toodete keskkonnamõju kohta. Kuna tegemist on peamiselt eraalgatustega, väidavad korraldajad, et lähenemisviis ja rakendamine ei ole kogu liidus ühtlustatud. Nende arvates peaks kavandatav Euroopa ökomärgis olema kohustuslik, pakkudes kogu liidu jaoks ühtset tähistust, mis põhineb ühesugusel arvutuskäigul. Kasutatavate arvutusmeetodite valik peaks põhinema teaduslikel tõenditel ning märgis peaks olema tarbijatele kergesti kättesaadav (näiteks toote vöötkood, mida saab skaneerida).
                  
               
                     (5)
                  
                  
                     Korraldajad kutsuvad komisjoni üles esitama õigusakti ettepaneku, millega kehtestatakse liidus toodetavatele või müüdavatele toodetele ühtne märgis, mis annab liidu kodanikele läbipaistvat teavet nende toodete keskkonnamõju kohta.
                  
               
                     (6)
                  
                  
                     Ettepanek võiks põhineda aluslepingu artiklil 114 või 192. Aluslepingu artikkel 114 annab komisjonile õigusliku aluse teha ettepanekuid liikmesriikide õigus- ja haldusnormide ühtlustamise meetmete kohta, mille eesmärk on siseturu rajamine ja selle toimimine. Aluslepingu artikliga 192 antakse komisjonile õiguslik alus teha ettepanekuid meetmete kohta, millega saavutada aluslepingu artiklis 191 sätestatud liidu keskkonnapoliitika eesmärgid, milleks on eelkõige keskkonna säilitamine, kaitsmine ja selle kvaliteedi parandamine, inimeste tervise kaitse, loodusvarade kaalutletud ja mõistlik kasutamine ning meetmete edendamine rahvusvahelisel tasandil, et tegeleda piirkondlike ja ülemaailmsete keskkonnaprobleemidega ning eelkõige võidelda kliimamuutuste vastu.
                  
               
                     (7)
                  
                  
                     Neil põhjustel ei jää algatuse ükski osa ilmselgelt väljapoole komisjoni pädevust esitada aluslepingute rakendamiseks liidu õigusaktide ettepanekuid.
                  
               
                     (8)
                  
                  
                     See järeldus ei piira hinnangut sellele, kas käesoleval juhul on täidetud komisjoni tegutsemiseks vajalikud konkreetsed faktilised ja sisulised tingimused, sh proportsionaalsuse põhimõtte järgimine.
                  
               
                     (9)
                  
                  
                     Korraldajate rühm on esitanud asjakohased tõendid selle kohta, et ta vastab määruse (EL) 2019/788 artikli 5 lõigetes 1 ja 2 sätestatud nõuetele, ning on artikli 5 lõike 3 esimese lõigu kohaselt nimetanud kontaktisikud.
                  
               
                     (10)
                  
                  
                     Kavandatud algatus ei ole ilmselgelt ebaõiglane, põhjendamatu ega pahatahtlik ega vastuolus Euroopa Liidu lepingu artiklis 2 sätestatud liidu väärtuste ja Euroopa Liidu põhiõiguste hartas sätestatud õigustega.
                  
               
                     (11)
                  
                  
                     Seepärast tuleks algatus „Euroopa ökopunktide süsteem“ registreerida,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa kodanikualgatus „Euroopa ökopunktide süsteem“ registreeritakse.
         
         
            Artikkel 2
            Käesolev otsus on adresseeritud Euroopa kodanikualgatuse „Euroopa ökopunktide süsteem“ korraldajate rühmale, keda esindavad kontaktisikutena hr Antoine THILL ja pr Elsa KRAEMER.
         
         
            Brüssel, 30. juuni 2021
            
               
                  Komisjoni nimel
               
               
                  asepresident
               
               Věra JOUROVÁ
            
         
         
            (1)  ELT L 130, 17.5.2019, lk 55.